شاہد احمد دہلوی

**شاہد احمد دہلوی** (پیدائش: 22 مئی 1906ء — وفات: 27 مئی 1967ء) اردو کے صاحب طرز ادیب، ادبی مجلہ ساقی کے مدیر، مترجم اور ماہرِ موسیقی تھے۔ وہ ڈپٹی نذیر احمد کے پوتے اور مولوی بشیر الدین احمد کے فرزند تھے۔

## حالات زندگی
شاہد احمد دہلوی 22 مئی 1906ء کو دہلی برطانوی ہندوستان میں پیدا ہوئے۔ ان کا تعلق اردو کے ایک اہم ادبی و علمی خانوادے سے تھا۔ وہ ڈپٹی نذیر احمد کے پوتے اور مولوی بشیر الدین احمد کے فرزند تھے۔ جنوری 1930ء میں انھوں نے دہلی سے اردو کا ایک باوقار جریدہ ساقی جاری کیا۔ 1936ء میں وہ ادب کی ترقی پسند تحریک میں شامل ہوئے اور اس کی دہلی شاخ کے سیکریٹری بن گئے۔ تقسیم ہند کے بعد شاہد احمد دہلوی نے کراچی منتقل ہو گئے، یہاں انھوں نے ساقی کا دوبارہ اجرا کیا جس کا سلسلہ ان کی وفات تک جاری رہا۔

## ادبی خدمات
وہ اردو کے ایک بہت اچھے نثرنگار تھے۔ ان کے خاکوں کے مجموعے **گنجینۂ گوہر، بزم خوش نفساں، بزم شاہد** اور **طاق نسیاں** کے نام سے شائع ہو چکے ہیں۔ اس کے علاوہ انھوں نے **دلی کی بپتا** اور **اجڑا دیار** کے نام سے مرحوم دلی کے حالات قلم بند کیے۔ وہ ایک اچھے مترجم بھی تھے اور انھوں نے انگریزی کی لاتعداد کتابیں اردو زبان میں منتقل کیں۔

## فن موسیقی
شاہد احمد دہلوی کو موسیقی میں بھی کمال حاصل تھا۔ انھوں نے دہلی گھرانے کے مشہور استاد، استاد چاند خان سے موسیقی کی باقاعدہ تربیت حاصل کی تھی۔ شاہد احمد دہلوی تقسہم ہند کے بعد ریڈیو پاکستان سے وابستہ ہو گئے تھے، جہاں وہ ایس احمد کے نام سے موسیقی کے پروگرام پیش کرتے رہے۔ انھوں نے موسیقی کے موضوع پر بھی لاتعداد مضامین قلم بند کیے جن کا مجموعہ **مضامین موسیقی** کے نام سے اشاعت پزیر ہو چکا ہے جسے اردو کے ممتاز محقق و شاعر عقیل عباس جعفری نے مرتب کیا ہے۔

## اعزازات
حکومت پاکستان نے شاہد احمد دہلوی کو ان کی ادبی خدمات کے صلہ میں 14 اگست، 1963ء کو صدارتی اعزاز برائے حسن کارکردگی عطا کیا۔

## تصانیف
* گنجینۂ گوہر (خاکے)
* بزمِ خوش نفساں (خاکے)
* بزم شاہد (خاکے)
* طاق نسیاں (خاکے)
* دلی کی بپتا (دلی کی یاداشتیں)
* اجڑا دیار (مضامین)
* سرگزشت ِعروس (ناول)
* بچوں کی دلچسپیاں (جی فریڑرک کیوڈر) (ترجمہ)
* بچوں کی جنسی تعلیم (لیسٹراے کرکنڈال) (ترجمہ)
* خودشناسی (ولیم سی میجر) (ترجمہ)
* بچوں کی نشو و نما ( ولارڈسی اولسن، جون لی ولن) (ترجمہ)
* بچوں کا خوف ( ہیلن راس) (ترجمہ)
* انتخاب معاش (ہمفریز جے انتھی) (ترجمہ)
* دھان کا گیت (مس آئی لن چانگ) (ترجمہ)
* غریب لڑکے جو نامور ہوئے (یولٹن) (ترجمہ)
* بچوں میں جذبہ عداوت (سپل سکلونا ) (ترجمہ)
* بچوں کے جذباتی مسائل (اوسپرجن، سٹوراٹ ایم قچ ) (ترجمہ)
* بچوں کی معاشرتی زندگی (ایلس وٹنرمین) (ترجمہ)
* والدین اور معلمین (ایوایچ گرانٹ) (ترجمہ)
* آپ کے بچے کی وراثت (ایل گارٹن) (ترجمہ)
* نرگس جمال (مارس مترلنک) (ترجمہ)
* حیرت ناک کہانیاں (نتھینیل ہوتھورن) (ترجمہ)
* انوکھی کہانیاں (نتھینیل ہوتھورن) (ترجمہ)
* فاؤسٹ (جان ولف کانگ گوئٹے) (ترجمہ)
* پروین و ثریا (مارس مترلنک) (ترجمہ)
* پھانسی (اندریف) (ترجمہ)
* مضامین موسیقی (ترتیب عقیل عباس جعفری)

## وفات
شاہد احمد دہلوی 27 مئی 1967ء کو پاکستان کے کراچی میں وفات پاگئے۔ وہ کراچی میں گلشن اقبال کے قبرستان میں سپردِ خاک ہیں۔

## مزید دیکھیے
* ماہنامہ ساقی

## حوالہ جات

زمرہ:اردو خاکہ نگار
زمرہ:اردو مصنفین اطفال
زمرہ:اردو مضمون نگار
زمرہ:پاکستانی اردو مصنفین
زمرہ:پاکستانی جریدہ مدیران
زمرہ:پاکستانی مترجمین
زمرہ:پاکستانی مسلم شخصیات
زمرہ:تمغائے حسن کارکردگی وصول کنندگان
زمرہ:دہلی کے مصنفین
زمرہ:ریڈیو پاکستان کی شخصیات
زمرہ:کراچی کے مصنفین
زمرہ:ہندوستانی نژاد پاکستانی شخصیات
زمرہ:1906ء کی پیدائشیں
زمرہ:1966ء کی وفیات

زمرہ:1967ء کی وفیات
زمرہ:مہاجر شخصیات

زمرہ:پاکستان کو بھارتی تارکین وطن